ठेकेदार ने एग्रीमेंट किया ही नहीं अफसरों ने सौंप दिया फूड पार्क
फूड पार्क के लिए इंजीनियर के भाई पर मेहरबानी करने अफसरों ने नियम कायदों को भी ताक पर रख दिया है। ठेके के चार माह बाद भी इसका एग्रीमेंट नहीं कराया गया और ठेकेदार ने अपना कारोबार शुरु कर दिया। बगैर एग्रीमेंट के ही फूडपार्क में ठेकेदार अजय (इंजीनियर के भाई) ने पार्क में पार्टियां भी आर्गेनाइज करनी शुरु कर दी। भास्कर में पूरे मामले के खुलासे के बाद आनन-फानन में गुरुवार को एग्रीमेंट की प्रक्रिया पूरी कराई गई है।
निगम के अधिनियम के मुताबिक किसी भी टेंडर के बाद एग्रीमेंट पूरी कर ही दुकान या स्थल को ठेकेदार के सुपुर्द किया जाता है। एग्रीमेंट नहीं होने की स्थिति में ठेका भी निरस्त कर दिया जाता है। फूड पार्क के पिछले ठेके को भी एग्रीमेंट नहीं होने के चलते ही निरस्त किया गया था। लेकिन इंजीनियर के भाई को लाभ दिलाने इस नियम को भी दरकिनार कर दिया गया। अजय को नंबर 2016 में फूड पार्क का ठेका भाव पत्र के आधार पर दिया गया था। चार माह बाद भी उसने इसके अनुबंध की प्रक्रिया पूरी नहीं कराई।
शादी ब्याह की पार्टी का कोई उल्लेख भी नहीं
नांदगांव. फूड पार्क में बिना एंग्रीमेंट शादियों के लिए किराए पर देनी शुरू की।
पता नहीं कब कराया
आप मुझे मत पूछिए अफसरों से जाकर इसकी जानकारी लीजिए, मुझे नहीं पता मैने एग्रीमेंट कब कराया है। निगम के अफसर ही आपको बता पाएंगे। अजय श्रीवास्तव, ठेकेदार
ये तो देखना पड़ेगा
हो सकता है डाक्यूमेंट रेडी रहा होगा,लेकिन अनुबंध बाद में हुआ। इसके बारे में मुझे पूरी जानकारी तो नहीं है। लेकिन एग्रीमेंट हम टेंडर के समय ही कर लेते है। अश्वनी देवांगन,आयुक्त नगर निगम
चार महीने बाद भी एग्रीमेंट नहीं करवाया
ठेकेदार को फूड पार्क का संचालन फास्ट फूड सेंटर खोलकर कराना है। वह अपनी निजी दुकान लगाकर मिनी चौपाटी की तरह व्यापार कर सकता है,इन्हीं शर्ताें पर पार्क का टेंडर किया। अनुबंध में शादी ब्याह के इस्तेमाल जैसा भी कोई उल्लेख नहीं है, ऐसा पहले भी जारी विज्ञापन में अंकित नहीं था। इसके बाद भी फूड कोर्ट के नाम से टेंडर लेने के बाद ठेकेदार शादी की पार्टियां आर्गेनाइज कर रहा है।
बिना एग्रीमेंट संचालन कब्जे की श्रेणी में
नियम के मुताबिक बगैर एग्रीमेंट किसी भी दुकान या स्थल का संचालन कब्जे की श्रेणी में माना जाता है। निगम अधिनियम के मुताबिक तब तक किसी ठेकेदार या खरीददार को दुकान या स्थल सुपुर्द नहीं की जा सकती,जब तक वह तय मापदंडों का एग्रीमेंट पूरा न कर ले। इसके बगैर होने वाले संचालन को कब्जा मानकर कार्रवाई की जा सकती है। अफसर किसी तरह की कार्रवाई से पीछे हट रहे है।
पार्क में पंडाल लगाकर बना ली है दुकानें
निविदा की शर्ताें में यह भी उल्लेख है कि फूड पार्क में जितनी दुकानें उपलब्ध है,व्यापार व्यवसाय उसी पर करना है। इन दुकानों के साथ गार्डन में बैठक व्यवस्था रखी जा सकती है। इसके अलावा भीतर किसी भी तरह का बदलाव ठेकेदार नहीं कर सकता। इसके बावजूद पार्क के भीतर काम्प्लेक्स के अलावा कपड़े के कनाथ से दुकानें लगा ली गई है। जानकारी मुताबिक नए स्टॉल लगाकर अब ठेकेदार सड़क किनारे दुकान लगाने वालों को किराए में जगह उपलब्ध करा रहा है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva